L'Eliana iniciarà en les pròximes setmanes les obres de la via per a bicicletes i vianants del barranc de Mandor
09 de febrer de 2024

• La nova via tindrà una longitud d’1,16 quilòmetres i permetrà als ciutadans un major gaudi de l'entorn natural

L'alcalde de l'Eliana, Salva Torrent, ha signat amb l'empresa GIRSA (Gestió de Residus Sòlids SA) l'adjudicació dels treballs que donen inici a l'execució de l'obra de la via ciclopedestre d'interés natural al voltant del barranc de Mandor a l'Eliana. El termini d'execució és de quatre mesos i les obres, subvencionades en part amb 60.000 euros en el marc del programa Reacciona 2002 de la Diputació de València, començaran en les pròximes setmanes.

La via tindrà una longitud d’1,16 quilòmetres i una amplària de 2,5 metres i transcorrerà longitudinalment pel llit del barranc de Mandor, entre el camí de la Torre del Virrei i el carrer Terranova. Així mateix, la via es connectarà transversalment amb els principals accessos del barranc.

D'altra banda, la construcció de la via anirà acompanyada de la plantació d'arbres i arbustos en alguns punts per a un major gaudi dels ciutadans en l'entorn natural del barranc de Mandor.

L'Ajuntament ha anat recuperant en els últims anys aquest espai per a l'ús de la ciutadania a través de diferents actuacions com el Bosc de la Benvinguda, els Horts Socials, els espais d'esplai caní, el jardí de la travessia dels Rosers, la rehabilitació del Molí la Lluna i l'enjardinament del polígon industrial.

L'alcalde del municipi ha valorat molt positivament aquesta acció que “promou la mobilitat sostenible i la pràctica d'activitats lúdiques i esportives en un entorn natural”.